ຈີນປະຫານຊີວິດ 8 ຄົນ ໃນຖານມີຄວາມຜິດ ໃນການກໍ່ການຮ້າຍ ( ວີດີໂອ)
ພວກຜູ້ຊາຍທັງ 8 ຄົນ ທີ່ຖືກປະຫານຊີວິດ ເປັນຊາວມຸສລິມ ເຜົ່າ Uighurs ທີ່ໄດ້ເຂົ້າພົວພັນ ໃນການເຄື່ອນໄຫວ ແບ່ງແຍກດິນແດນ ແບບຮຸນແຮງ.
ມີລາຍງານວ່າ ຈີນໄດ້ປະຫານຊີວິດປະຊາຊົນ 8 ຄົນຈາກເຂດ ຊິນຈຽງ ທີ່ວຸ້ນວາຍໃນພາກຕາເວັນຕົກສຽງເໜືອຂອງປະເທດ ຊຶ່ງຄົນພວກນັ້ນໄດ້ຖືກຕັດສິນວ່າ ມີຄວາມຜິດໃນຖານທຳການ ໂຈມຕີກໍ່ການຮ້າຍຕ່າງໆ ຮວມທັງພວກຜູ້ຊາຍ 3 ຄົນທີ່ພວກ ເຈົ້າໜ້າທີ່ກ່າວວ່າ ໄດ້ວາງແຜນທຳການໂຈມຕີແບບສະລະຊີບ ໃນປີແລ້ວນີ້ ທີ່ຈະຕຸລັດ Tiananmen ໃນນະຄອນຫຼວງປັກກິ່ງ ນັ້ນ ອົງການຂ່າວຊິນຫົວ ລາຍງານໃນວັນອາທິດມື້ນີ້ວ່າ ອາຊະຍາກຳ ຕ່າງໆ ທີ່ບຸກຄົນກຸ່ມນີ້ໄດ້ກໍ່ຂຶ້ນນັ້ນ ແມ່ນມີຮວມທັງການຜະລິດວັດຖຸລະເບີດ ຄາດຕະກຳເຈົ້າໜ້າທີ່ລັດຖະບານ ແລະຈັດຕັ້ງອົງການກໍ່ການຮ້າຍຂຶ້ນ ພວກຜູ້ຊາຍທັງໝົດນັ້ນ ແມ່ນ ຊາວມຸສລິມ Uighurs ທີ່ໄດ້ເຂົ້າພົວພັນໃນການເຄື່ອນໄຫວແບ່ງແຍກດິນແດນທີ່ຮຸນແຮງ ຂຶ້ນເລື້ອຍໆ ການປະຫານຊີວິດດັ່ງກ່າວ ໄດ້ມີຂຶ້ນໃນຂົງເຂດຊິນຈຽງ ໃນໄລຍະຫລາຍມື້ຜ່ານມານີ້ ຕຳຫຼວດຈີນ ໄດ້ຈັບກຸມປະຊາຊົນຫຼາຍຮ້ອຍຄົນໃນເຂດຊິນຈຽງ ແລະໄດ້ຕັດສິນລົງໂທດຫລາຍສິບຄົນ ໃຫ້ຈຳຄຸກຢ່າງຍາວນານ ຈີນປະຕິເສດວ່າ ຕົນບໍ່ໄດ້ທຳການປະຫັດປະຫານ ແລະຈຳແນກກີດກັນຕໍ່ ພວກຊາວ Uighurs ໂດຍກ່າວວ່າ ຕົນໄດ້ລົງທຶນເປັນເງິນຈຳນວນຫຼາຍພັນລ້ານດອນລາ ໃສ່ການພັດທະນາເຂດຊິນຈຽງ ຊຶ່ງມີແຫຼ່ງ ຊັບພະຍາກອນທຳມະຊາດຢ່າງຫຼວງຫຼາຍ ຮວມທັງບໍ່ນ້ຳມັນແລະແກສທຳມະຊາດ